Kővári Kamilla Virág

Az ábrázolhatóság határainak vizsgálata

Magyar Képzőművészeti Egyetem

Festő, ötödik évfolyam

Témavezető: Radák Eszter, DLA egyetemi docens

2018. 10. 27., Budapest

Az általam alkalmazott festészeti technika hosszadalmas, elmélyült munkával jár, amely meditatív-kontemplatív szemléletű alkotói mentalitást alakított ki. Ez az alapállás természetesen visszahatott a téma feldolgozására és ráirányította a figyelmem a gondolatokon, érzelmeken, tárgyi világon túli észlelésre, a platóni Ideák világára, az önmagában való eredendő lét tudomány által megismerhetetlen rétegeinek szemléletére. Érdeklődési területem a fizika és a metafizika határterületeinek feltérképezése, az objektív és a szubjektív valóság, a tudati lét és a tudattalan, a látható és a láthatatlan dimenziók vizuális megjelenítési lehetőségei.

A modern technológia ma már lehetővé teszi a látható világ pontos, realisztikus visszaadását, például a fényképezőgép, három dimenziós nyomtató segítségével. Ám létünk nehezen megfogalmazható, láthatatlan elemei, terei nem jeleníthetők meg ezekkel az eszközökkel, még akkor sem, ha pontos képük megjelenhet az elménkben, vagy képzeletünk ezek körül jár és próbál ezekhez vizuális megjelenést párosítani. Emiatt hozzáállásomban alapvető fontosságú a játékos képzelet szabad áramlása, a véletlenekkel, esetlegességekkel való harmonikus együtt mozgás, áramlás. A megfoghatatlan vizuális megjelenítésének kezdeti lépéseként a véletlent választottam alakító tényezőnek. . Témám egy olyan képalkotási módszer, amelyben nem a festő irányít, hanem az anyag. A folyamat alapja az olaj és a víz egymásra gyakorolt hatása. Miután az első réteg megszáradt, aprólékos munkával emelem ki az anyag szépségét. A koncentrált munka során észreveszem az ismétlődő motívumokat, az esetlegesen mozgó anyag szabályszerűségeit. A kaotikusnak tűnő, a vászonra hirtelen mozdulatokkal felvitt festék foltokban is fel lehet fedezni az ismétlődést, a rendszert, ugyanúgy, mint a kusza természetben is. Megfigyelhető, hogy a kialakuló formák a mikro- és makrovilág vizualitását idézik, melyek egy egységes rendszer ritmikus ismétlődései különböző méretekben. Festményeim egyaránt emlékeztethetnek a Hubble-űrtávcső felvételeire, topográfiai térképekre, vagy akár egy baktérium mikroszkopikus képére.

Munkáim metódusa a taoisták filozófiájában gyökerezik, akik úgy tartják, nem kell ellenállni a világot mozgásban tartó erőknek, hanem a cselekedeteinket kell hozzá igazítani, harmóniában kell élni vele, átadni magunkat a tao áramlásának. Hozzáállásomnak az oka a vágy, hogy képeim valamelyest levetkőzzék a földhözkötöttséget. Műveimet az aleatorikus művészethez sorolom, amely a véletlent alkalmazza és tartja kiindulópontnak. A véletlenszerűség a lét megragadhatatlanságáról és kifürkészhetetlenségéről árulkodik, amely jelenség fizikailag leírható, ám mégis megmagyarázhatatlan.